Labā medmāsa
"Labā medmāsa" (angļu: The Good Nurse) ir 2022. gada ASV drāmas filma, kuras režisors ir Tobiass Lindholms. Filmā galvenās lomas atveido Džesika Česteina un Edijs Redmeins. Filma ir patiess stāsts par sērijveida slepkavu Čārlzu Kalenu, un tā balstīta uz 2013. gada Čārlza Grēbera grāmatas The Good Nurse: A True Story of Medicine, Madness, and Murder motīviem. Filma stāsta par medmāsu, kurai rodas aizdomas par to, ka viņas kolēģis ir sērijveida slepkava. Filmas The Good Nurse pirmizrāde notika 2022. gada 11. septembrī 47. Toronto Starptautiskajā kinofestivālā, bet kopš 2022. gada 26. oktobra tā pieejama straumēšanas servisā Netflix. Filma saņēma pozitīvas kritiķu atsauksmes, slavējot Česteinas un Redmeina aktierspēli.